Man sterf, nog 3 beseer in ongeluk op N12Die ongelukstoneel. Foto: ER24 ŉ Man is dood en nog drie mense beseer in ŉ ongeluk Vrydagmiddag op die N12 tussen Potchefstroom en Fochville. Verskeie voertuie was in die ongeluk betrokke. Ineke van Huyssteen, woordvoerder van ER24, sê paramedici is omstreeks 13:00 na die toneel ontbied. By hul aankoms het hulle ŉ voertuig gevind wat op sy sy in die pad gelê het. Nog drie voertuie wat in die ongeluk betrokke was, was op die toneel. “Paramedici het twee mense in die voertuig wat op sy kant gelê het aangetref. ŉ Man in die voertuig het noodlottige beserings opgedoen en is op die toneel dood verklaar,” het Van Huyssteen gesê. Nog drie mense het matige tot ernstige beserings opgedoen en is op die toneel behandel voordat hulle na ŉ hospitaal gehaas is. Die oorsaak van die ongeluk is nog nie bekend nie en word ondersoek.